«Вермöм» абу коммерческöй фондса веськöдлысьяс лыддьöны, мый колö нöшта öтчыдысь петкöдлыны, кытчö мунö «Ми – Ыджыд Вермöмлöн наследникъяс» бур вöчан марафон серти воöм сьöмыс.

Талун вылö öткöн олысь ветеранъяслы тайö марафон нуöдiгöн вöлi чукöртöма 6,8 миллион шайт, 4 миллион шайтсö на пиысь «Вермöм» Фонд мöдöдiс нин республикаса каръясö да районъясö. Кольöм сьöмсö, 2,8 миллион шайт, кутшöмкö кад шуöма не юклыны на.

Кыдзи гöгöрвоöдiс Фондса веськöдлысьöс вежысь Анатолий Гончаров, öткымын муниципальнöй юкöнын тайö сьöмсö видзöма абу колана ногöн. «Сы вылö видзöдтöг, мый татшöм лоöмторъясыс паныдасьлöны шоча, быд кузя нуöдöны торъя прöверкаяс. Бур вöчан марафон заводитчигöн Коми Республикаса Юралысь тшöктiс Ветеранъяс организацияяслöн координационнöй сöветлы видзöдны быд ур бöрся, мый колö сетны ветеранлы, и та вöсна ми лыддям тайö уджсö вылö пуктана уджмогöн».

Таысь кындзи, Анатолий Гончаров пасйис, мый овлö, кор ветеранъяслы тшöктöны тайö отсöг вылö сетöм сьöмсьыс вештыны вот.

«Öнi ми мöдöдалам каръясö да районъясö гöгöрвоöдана письмöяс. Сетöм сьöм вылö вот йылысь Фонд кöсйö шыöдчыны вот органъясö. Кутам лача, мый ми аддзам öтсöглас туй, – висьталiс А.Гончаров. – Бур вöчан марафонын участвуйтысьяс сетiсны ассьыныс сьöмсö нуждайтчысь ветеранъяслы, а эз мöдтор вылö. Татшöм марафонын участвуйтöмыс – зэв вылö пуктана удж, та вöсна колö ёна бура думыштöмöн да колана ногöн вöдитчыны тайö сьöмнас», – кывкöрталiс Фондса веськöдлысьöс вежысь.

«Вермöм» абу коммерческöй фондö отсöг вылö сьöмсö öнi оз чукöртны – бöръя воöм сьöмыс вöлi лöддза-номъя тöлысь 6 лунö. Бур вöчан марафон котыртысьяс гöгöрвоöдiсны, мый Фонд öнi нуöдö котыртан да гöгöрвоöдан удж, и йöзыс петалiсны отпускъясö.